text: Inicio Valencia La Costera El pressupost de Benestar Social de Xàtiva creix un 9,8% en 2021...
  Aquest dijous ha tingut lloc una reunió telemàtica del Consell d'Acció i Política Social de Xàtiva (CAPS), en la que s'han tractat diferents temes com ara el pressupost de cara a aquest any 2021, l'informe de les subvencions i projectes de les entitats durant el passat 2020 i la situació de la pandèmia a la ciutat.
  Pel que fa al pressupost de 2021 de Benestar Social cal destacar que serà el més alt dels darrers anys, ja que suposarà una inversió total de 2.207.244,6 milions d'euros, un 9,8 % més que el darrer any 2020 i havent-se multiplicat per quatre des de l'any 2015, quan es destinaren 539.739 euros.
  En aquest sentit, el departament comptarà amb diferents recursos econòmics com ara els 1,63 milions d'euros de línia nominativa per part de la Generalitat Valenciana -els quals no inclouen al voltant de 150.000 euros pendents de resolució-, i la partida consignada per part de l'Ajuntament al departament per al personal de l'equip social base, programes, itineraris i Polítiques inclusives que ascendeix a 575.534 euros, dels quals 200.000 estan consignats per a les contractacions d'usuaris i usuàries incloses en el programa de Polítiques Inclusives.
  D'altra banda, la presidenta del CAPS i regidora de Benestar Social Xelo Angulo ha anunciat que el pressupost per al Consell d'Acció i Política Social de Xàtiva també augmenta un 55,5% aquest any 2021 fins als 70.000 euros. El passat any es van dedicar 45.000 euros, els quals es van destinar a associacions socials vinculades amb diferents àmbits: persones migrants, refugiades o asilades (6.000 euros); dona (4.000 euros), persones amb diversitat funcional (15.000 euros), persones amb malalties cròniques i/o de llarga durada (6.000 euros), persones majors (2.000 euros) i altres grups de vulnerabilitat (12.000 euros).
  Per últim, Angulo també ha volgut fer una reflexió sobre la situació pel que fa a la Covid-19 a Xàtiva, i ha assegurat que és «molt preocupant», amb una incidència acumulada que a hores d'ara supera els 1.000 casos per cada 100.000 habitants. Pel que fa a la vacunació, també ha informat de que ja s'ha inoculat la primera dosi en quasi totes les residències de la ciutat -alguna de les quals ja ha començat amb la segona dosi- i a tots els sanitaris de primària, a més d'acabar aquesta setmana amb la vacunació del personal sanitari de l'hospital Lluís Alcanyís. El pròxim grup de vacunació serà el de majors de 80 anys.
  «Més de 30 associacions que conformen el teixit associatiu del CAPS han participat de la sessió de hui, on hem posat de manifest i hem compartit el treball que tant per part del departament com per part de les associacions estem fent per atendre les necessitats de les persones més vulnerables en una situació tan complexa com la que estem travessant», ha manifestat Xelo Angulo, qui ha incidit en que «per a 2021 s'ha fet una important aposta econòmica per a Benestar Social per poder atendre i donar resposta amb un equip multidisciplinar de professionals».
  Artículo anteriorEl centre residencial Solimar de Simat rep la segona dosi de la vacuna contra la COVID-19